CELEX: 32019D0984
Language: et
Date: 2019-06-05 00:00:00
Title: Euroopa Parlamendi ja nõukogu otsus (EL) 2019/984 5. juuni 2019, millega muudetakse nõukogu direktiivi 96/53/EÜ seoses tähtpäevaga, mil hakatakse rakendama paremate aerodünaamiliste omadustega, energiatõhusamate ja ohutumate kabiinide maksimaalpikkuse erinorme

20.6.2019   
               
               
                  ET
               
               
                  Euroopa Liidu Teataja
               
               
                  L 164/30
               
            
         EUROOPA PARLAMENDI JA NÕUKOGU OTSUS (EL) 2019/984
         5. juuni 2019,
         millega muudetakse nõukogu direktiivi 96/53/EÜ seoses tähtpäevaga, mil hakatakse rakendama paremate aerodünaamiliste omadustega, energiatõhusamate ja ohutumate kabiinide maksimaalpikkuse erinorme
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 91 lõiget 1,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust (1),
         pärast konsulteerimist Regioonide Komiteega,
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     Nõukogu direktiivi 96/53/EÜ (3) muudeti Euroopa Parlamendi ja nõukogu direktiiviga (EL) 2015/719 (4), et vähendada energiatarbimist ja kasvuhoonegaaside heidet, kohandada õigusakte tehnoloogia arengu ja muutuvate turuvajadustega ning lihtsustada ühendvedusid.
                  
               
                     (2)
                  
                  
                     Mootorsõidukite kabiinide aerodünaamika parandamine võimaldaks sõidukeid märkimisväärselt energiatõhusamaks muuta. Direktiiviga 96/53/EÜ kehtestatud maksimaalpikkuse piirangud ei võimaldanud aga sellist parandamist ilma, et väheneks sõidukite kandevõime. Seepärast kehtestati direktiiviga (EL) 2015/719 erand maksimaalpikkuse piirangutest.
                  
               
                     (3)
                  
                  
                     Direktiiviga (EL) 2015/719 sätestatud erandit maksimaalpikkuse piirangutest tuleb kohaldada alates kuupäevast, mis saabub kolm aastat pärast vajalike tehniliste tüübikinnitusnõuete muudatuste ülevõtmise tähtpäeva või nende kohaldamise alguskuupäeva.
                  
               
                     (4)
                  
                  
                     Selleks et võimalikult kiiresti kasu saada aerodünaamiliste kabiinide eelistest raskeveokite energiatõhususe, juhtide jaoks parema nähtavuse, teiste liiklejate ohutuse ning juhtide ohutuse ja mugavuse seisukohast, on vaja tagada, et selliseid kabiine saaks võimalikult kiiresti kasutusele võtta niipea, kui vajalikud tüübikinnitusnõuded on kehtestatud.
                  
               
                     (5)
                  
                  
                     Transpordisektor ja seadmete tootjad vajavad piisavalt aega, et töötada välja uued teenused ja tooted. Selleks et kabiinide projekteerimise paindlikumatest normidest kasu oleks, on oluline, et komisjon võtaks meetmeid, millega tagatakse, et vajalikud tehnilised sätted saaks vastu võtta võimalikult kiiresti, et võimaldada uue põlvkonna kabiinide sujuvat ja kiiret turule sisenemist. Lisaks peaksid komisjon ja liikmesriigid tegema vastavalt oma rollile Euroopa Parlamendi ja nõukogu direktiiviga 2007/46/EÜ (5) moodustatud mootorsõidukite tehnilises komitees kõik endast oleneva tagamaks, et arvamus esitatakse kiiresti. Kui komisjoni kavandatud meetmed ei ole kooskõlas kõnealuse komitee arvamusega või kui arvamust ei esitata, tegutseb komisjon viivitamata vastavalt nõukogu otsuse 1999/468/EÜ (6) artikli 5a lõikele 4.
                  
               
                     (6)
                  
                  
                     Direktiivi 96/53/EÜ tuleks seetõttu vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Direktiivi 96/53/EÜ artiklit 9a muudetakse järgmiselt.
            
                        1)
                     
                     
                        Lõike 2 teine lõik, mis järgneb punktile d, asendatakse järgmisega:
                        „Sel eesmärgil võtab komisjon direktiivi 2007/46/EÜ raamistiku kohased vajalikud meetmed käesoleva artikli lõikes 1 osutatud sõidukite või liidendsõidukite tüübikinnituste kehtestamiseks hiljemalt 1. novembril 2019.“
                     
                  
                        2)
                     
                     
                        Lõige 3 asendatakse järgmisega:
                        
                           „3.   Lõiget 1 kohaldatakse alates 1. septembrist 2020.“
                        
                     
                  
         
            Artikkel 2
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 5. juuni 2019
            
               
                  Euroopa Parlamendi nimel
               
               
                  president
               
               A. TAJANI
            
            
               
                  Nõukogu nimel
               
               
                  eesistuja
               
               G. CIAMBA
            
         
         
            (1)  ELT C 62, 15.2.2019, lk 286.
         
            (2)  Euroopa Parlamendi 26. märtsi 2019. aasta seisukoht (Euroopa Liidu Teatajas seni avaldamata) ning nõukogu 22. mai 2019. aasta otsus.
         
            (3)  Nõukogu 25. juuli 1996. aasta direktiiv 96/53/EÜ, millega kehtestatakse teatavatele ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass (EÜT L 235, 17.9.1996, lk 59).
         
            (4)  Euroopa Parlamendi ja nõukogu 29. aprilli 2015. aasta direktiiv (EL) 2015/719, millega muudetakse nõukogu direktiivi 96/53/EÜ, millega kehtestatakse teatavatele ühenduses liikuvatele maanteesõidukitele siseriiklikus ja rahvusvahelises liikluses lubatud maksimaalmõõtmed ning rahvusvahelises liikluses lubatud täismass (ELT L 115, 6.5.2015, lk 1).
         
            (5)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263 9.10.2007, lk 1).
         
            (6)  Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (EÜT L 184, 17.7.1999, lk 23).